Papersnake/gushiwen huggingface dataset:
读书
曾巩（宋代）

吾性虽嗜学，年少不自强。
所至未及门，安能望其堂。
荏苒岁云几，家事已独当。
经营食众口，四方走遑遑。
一身如飞云，遇风任飘扬。
山川浩无涯，险怪靡不尝。
落日号虎豹，吾未停车箱。
波涛动蛟龙，吾方进舟航。
所勤半天下，所济一毫芒。
最自忆往岁，病躯久羸尫。
呻吟千里外，苍黄值亲丧。
母弟各在无，讣归恐惊惶。
凶祸甘独任，危形载孤艎。
崎岖护旅榇，缅邈投故乡。
至今惊未定，生还乃非常。
忧虑心胆耗，驰驱筋力伤。
况已近衰境，而常犯风霜。
驱之久如此，负疴固宜长。
朝晡暂一饱，百回步空廊。
未免废坐卧，其能视缣缃。
新知固云少，旧学亦已忘。
百家异旨趣，六经富文章。
其言既卓阔，其义固荒茫。
古人至白首，搜穷败肝肠。
仅名通一艺，著书欲煌煌。
瑕疵自掩覆，后世更昭彰。
世久无孔子，指画随其方。
后生以中才，胸臆妄度量。
彼专犹未达，吾慵复何望。
端忧类童稚，习书倒偏傍。
况令议文物，规摹讵能详。
轮辕孰挠直，冠盖孰纁黄。
珪璋国之器，孰杀孰锋铓。
问十九未谕，其一犹面墙。
几微言性命，萌兆审兴亡。
兹尤觉浩浩，吾讵免伥伥。
因思幸尚壮，曷不自激昂。
前谋信已拙，来效庶云臧。
渐有田数亩，春秋可耕桑。
休问就医药，疾病可消禳。
性本反澄澈，清田去榛荒。
长编倚修架，大轴解深囊。
收功畏奔景，窥星起幽房。
虚窗达深暝，明膏续飞光。
搜穷力虽惫，磨励志须偿。
譬如勤种艺，无忧匮囷仓。
又如导涓涓，宁难致汤汤。
昔废渐开辟，新输日收藏。
经营但亹亹，积累自穰穰。
既多又须择，储精弃其糠。
一正以孔孟，其挥乃韩庄。
宾朋顾空馆，议论据方床。
试为出其有，始如宫应商。
纷纭遇叩击，律吕乃交相。
须臾极万变，开阖争阴阳。
南山对尘案，相摩露青苍。
百鸟听徘徊，忽如来凤凰。
乃知千载后，坐可见虞唐。
施行虽未果，贮蓄岂非良。
何殊厩中马，纵齕草满场。
形骸苟充实，气力易腾骧。
此求苦未晚，此志在坚刚。
和子由彭蠡湖遇风雪
释道潜（宋代）

夫子经济材，妙质静而默。当年大廷中，如堵观射策。

雄哉贤父兄，一日并辉赫。勋业望夔龙，宁论二千石。

扶摇吝不借，困此垂天翼。五载贬筠阳，区区校寻尺。

盐车厄骥足，道路行叹惜。脱身当岁晏，行李唯典籍。

高怀久达观，不见憔悴色。悠悠东下船，晚次彭蠡侧。

江风忽崩腾，江水翻且黑。飘风断黄芦，落雁委砂碛。

鹅毛飞雪片，满野来无极。龙骧飞万斛，欲进不可得。

淹留向汀湾，萧瑟日将夕。黄昏势渐壮，夜半已堆积。

鱼龙亦悲啸，凛气增几席。青灯冷不眠，坐漱元和液。

危樯翻晓鸦，霁日动窗隙。搴帏望庐山，万仞绝寸碧。

茫茫银世界，荡荡月阃域。顺流复前趋，百里俄顷刻。

暂停篙橹喧，却著登山屐。五老笑相迎，千岩委圭璧。

纷纷林下士，洗眼冀一识。松门共邀迓，香雾浮羃羃。

相将拥寒炉，软语同夙昔。堂堂赤眼师，既往有遗迹。

茕然窣堵波，缥缈根石壁。清晨陪拄杖，缓步蹑山肋。

裴回憩苍岭，左右抗松枥。猿猱侮僮仆，上下或戏剧。

巴僧眉半雪，解后语乡国。却返朱砂峰，招提更岑寂。

中藏李氏书，盛事誇绝特。东坡老居士，迩亦有题墨。

一览慰君心，都忘远行役。
食蟹四首 其四
谢薖（宋代）

有国尝忧以味亡，须知有毒味中藏。谁能不累口腹事，莫趁秋风衔稻芒。
及第后读书院咏物十首上礼部李侍郎 井辘轳
樊铸（唐代）

有幸奉陶甄，时行即转圆。从绳每合辙，遇坎奉周旋。

□是循环正，何曾汲引偏。已承钧轴力，不虑坠诸泉。
月夜阻风，泊舟太湖石塘南头四首
杨万里（宋代）

新年乘兴看春风，来过垂虹东复东。
谁有工夫寒夜底，独寻水月五湖中。
今宵顿觉乾坤大，下笔惟愁造化穷。
太白青山谢公海，可怜一笑偶然同。
池上榴花一本盛开
刘克庄（宋代）

炎州气序异，十月榴始华。
是谁初植此，石罅抽根斜。
绿阴蔽朝曦，朱艳夺暮霞。
始犹一二枝，俄已千百葩。
染人不能就，画史无以加。
洛阳擅牡丹，久矣埋胡沙。
蜀州夸海棠，邈然隔夔巴。
安知篱壁间，亦有尤物耶。
坐令农圃室，化为金张家。
诗人好模拟，冻蕊并寒槎。
斯篇傥令见，无乃讥吾奢。
读汉武帝纪
司马光（宋代）

方士陈仙术，飘飘意不疑。
云浮仲山鼎，风降寿宫祠。
上药行当就，殊庭庶可期。
蓬莱何日返，五利不吾欺。
散策
洪咨夔（宋代）

窈窕薜荔径，勃窣檐葡林。
六出无他香，御此众绿阴。
低头拾摽梅，齿老酸不禁。
仰看栗鼠度，危梢与云侵。
百舌巧滕颊，时过声自沉。
搏黍晚得意，睍睆流好音。
水旁两三家。煮茧矮屋深。
午忙不暇馌，荷锄归藁砧。
夹桥女萝密，趋坞孙竹森。
仙人左元放，拍手东西岑。
一气地依天，万事古犹今。
溪山岂不好，感概霜满簪。
前乎千百年，有人获我心。
后乎千百年，知谁同此襟。
赠彦先
李处权（宋代）

此地堪营屋，何山更採薇。
怪松拏石出，好鸟傍人飞。
衰相年来见，幽寻乱后稀。
郎君似冰玉，令我亦忘归。
邑痒杏坛初成诸老倡和见寄因次韵
何梦桂（宋代）

双杏坛前花自春，登坛宛见仲尼心。
千年此树几寒暑，一线生机无古今。
西狩事非成反袂，缁林曲在尚鸣琴。
閒花满地乾坤老，三叹遗风感慨深。
落木庵吊徐元叹先生
金义植（清代）

诗老风流尽，犹传落木庵。孤根曾此托，古佛直同龛。

竹坞云盘树，天池月印潭。幽寻一追赏，烟鹤下山南。
咏史下·裴頠
陈普（宋代）

惠帝君臣一样愚，九龙翁仲泪如珠。
眼前丧乱浑如冈，崇有何当却破无。
代答闺梦还
张若虚（唐代）

关塞年华早，楼台别望违。
试衫著暖气，开镜觅春晖。
燕入窥罗著，蜂来上画衣。
情催桃李艳，心寄管弦飞。
妆洗朝相待，风花暝不归。
梦魂何处入，寂寂掩重扉。
示宝觉二首
王安石（宋代）

重将坏色染衣裙，共卧锺山一坞云。
客舍黄粱今始熟，鸟残红柿昔曾分。
丁丑别金坛刘漫塘七首
杜范（宋代）

词章道之华，於世非少补。
施之匪其宜，文绣被泥土。
自昔重立言，一语万钧弩。
谁其厌来者，是非实千古。
和民乐
梅尧臣（宋代）

岁晚场功毕，野老相经过。
有酒自斟酌，适意同笑歌。
大儿缉牛衣，小儿护鸡窠。
囷廪见余积，息戍靡负戈。
林间落熟果，屋里鸣寒梭。
会待朔雪时，狐兔生罝罗。
饫鲜持作腊，赠乏不言他。
是非了莫问，此理当何如。
桐庐
刘克庄（宋代）

桐庐道上雪花飞，一客骑驴觅雪诗。
亦有扁舟蓑笠兴，江行却怕子陵知。
送光上人还湖南光丞相吴元忠之母弟旧名惇字元常以进士入官已而弃家祝发云
叶梦得（宋代）

弃家忽若遗，四海吴元常。轩冕安足轻，妻孥等毫芒。

古来惟仁安，有勇故莫当。枨也自多欲，此心焉得刚。

相君抱壮烈，慷慨志亦偿。徒悲萧长倩，屡折终堂堂。

子居真俗间，袖手每在傍。十载复相见，挂帆上潇湘。

我居卞峰颠，万仞凌穹苍。何时一茅屋，共结两道场。
十六夜府会湖光亭呈世美
邹浩（宋代）

使君终宴先归休，菱盘藻带妨移舟。湖边何处月已到，观音堂下寒光浮。

鼎来谈笑托新兴，沉沉万籁乾坤幽。云端飞翼弄清霭，波间戏鬣吹轻沤。

凉飙袭尘了无迹，似动不动蒹葭洲。却观落日倚栏处，天东缥缈横高楼。

不须要月共形影，吾曹兹焉成献酬。单衣盈露坐忘返，亦忘佳客相与留。

始知人世恶尘土，生平今夕方中秋。昨宵莲社二三子，借问赏心如此不。
赠夏公酉寺丞
郭祥正（宋代）

秋浦明似镜，九华碧参天。秀色动南斗，乃生名世贤。

卓越夏夫子，其才文武全。一览无复遗，万卷能口传。

奏书黄金阙，坐可安二边。功名初自许，世路多回邅。

亭亭出林干，暴为狂风缠。乘槎往沧海，怒涛观大川。

还闻上南岳，阔步从飞仙。解衣祝融峰，濯足天池渊。

下视白日没，九州渺苍烟。倾罍吊屈贾，汝道吾未然。

胡为夺浩气，惨淡趋重泉。冥心想太古，妙理追淳源。

白云起归兴，却泛千丈船。少泊姑溪头，春林听杜鹃。

谢李迹已往，高风在遗编。浮魂试一招，相望谁后先。

伊余亦何人，谬拍洪崖肩。放身逍遥乡，致主知何缘。

斯时方泰熙，薰风播朱弦。奇才森大庭，拔茅茹相连。

岂闻卞氏璧，指以微瑕捐。愿取魋仓徒，投北首可悬。

叹息比不足，浩歌成此篇。
虎儿
苏轼（宋代）

旧闻老蚌生明珠，未省老兔生於菟。
老兔自谓月中物，不骑快马骑蟾蜍。
蟾蜍爬沙不肯行，坐令青衫垂白须。
於菟骏猛不类渠，指挥黄熊驾黑貙。
丹砂紫麝不用涂，眼光百步走妖狐。
妖狐莫夸智有余，不劳摇牙咀尔徒。
小秦王 其二 归燕
王策（清代）

去向潇湘路若何。乱云如墨水如罗。痴心识著江南好，只道朱门世上多。
登七星山呈仲钦 其一
张孝祥（宋代）

魁杓历历控云岚，地阔天虚万象涵。不与天公管喉舌，犹堪岳立镇湘南。
重九与坚大师登坟庵新阁因忆癸已岁此日同在
陶梦桂（宋代）

茱萸笑把登高阁，菊蕊才堪荐一觞。
却忆当年关表路，无花无酒更凄凉。
清夜游（越调）
周端臣（宋代）

西园昨夜，又一番、阑风伏雨。清晨按行处。有新绿照人，乱红迷路。归吟窗底，但瓶几留连春住。窥晴小蝶翩翩，等间飞来似相妒。迟暮。家山信杳，奈锦字难凭，清梦无据。春尽江头，啼鹃最凄苦。蔷薇几度花开，误风前、翠樽谁举。也应念、留滞周南，思归未赋。
破山八咏·救虎阁
刘拯（宋代）

三昧游深慈，结宇依苍崖。
猛虎伏嵬阁，拔箭非忘骸。
穷兽虽覆车，危雀犹投怀。
况我见已志，而彼犹其侪。
送十七侄嶙承事赴任贵溪
赵抃（宋代）

百里嚣繁不易为，乘时今去是镃基。直令尔邑成良俗，况自吾家有吏师。

却扇凉飙惊热夺，下车和气觉春熙。綵衣迎养双亲志，此乐人间更有谁。
延安滋戒师余初主安塞堡簿时相识也今戊子岁春被命作醮平凉偶得相会以四十三年之旧故集句以赠之
赵秉文（金朝）

五城何迢迢，关河茫茫隔波浪。与君别来今几时，翰林白发三千丈。

形容变尽语音存，闲思往事是前身。四十三年如电抹，欲谈前事恐无人。

庞眉皓首无住著，臂上念珠如皎月。架上楞严已不看，更看脚根参一节。

人生何处不相逢，犹恐相逢是梦中。

仝是行人更分首，明朝车马各西东。
劝农毕事呈同官 其四
许及之（宋代）

艰难功业属皇家，每为农桑下诏多。滥抚一同何补报，祇先劝课未皇他。
春日看梅花诗
萧纲（南北朝）

昨日看梅树，新花已自生。今旦闻春鸟，何啻两三声。

冻解池开渌，云穿天半晴。游心不应动，为此欲逢迎。
喜晤肥乡查梅史明府
杨炳（宋代）

夙晤方三拜，骚坛契盛名。墨痕分竹劲，诗味耐茶清。

嗟我倦行役，中途求友生。萍踪猝相遇，不负此邮程。
游石湖
周南（宋代）

晓日曈眬水雾开，自吹清管过湖来。阖闾城下青青草，又染裙腰上舞台。
颂古七首
释祖璇（宋代）

道吾作舞，一曲无谱。
若将耳闻，未敢相许。
宝应道中
吴养原（清代）

篷底推窗透夕晖，春寒草色滞芳菲。远疑翔鹭孤帆饱，浓爱堆鸦老树肥。

驿路摧残知贼退，湖波吞吐觉堤危。频年泽国悲鸿雁，上策治河自古稀。
长安即事 其三
张廷瓒（清代）

碧落鸠工启玉楼，丁丁声彻九天秋。远移瑶岛云常湿，暗拥蛟天翠欲浮。

王母迎来花作仗，洛妃归去凤为舟。人间永夜闻天乐，目断银河清浅流。
病因饮致
方回（元代）

痰锁封喉管，疮钉突齿龈。猥勤无算爵，肯顾不赀身。

未即容殂谢，徒令受楚辛。果能深避地，何敢妄尤人。
五云叟欲阁
杨杰（宋代）

朝望五云山，暮望五云山。望之欲去未得去，抱欲登阁聊怡颜。

欲声喷潺湲，意在山之泉。欲声险欲绝，意在山之巅。

五云之山不须到，劝君但作五云操。
王巨卿御史西塾
顾逢（宋代）

乌台清要地，门户少曾开。
俗客无由入，诗人不惮来。
闲云行碧落，倦马卧苍苔。
再约中秋夜，同倾月不杯。
有所见
史卫卿（宋代）

不著画罗金缕衣，寻常打扮最相宜。
春风燕子楼前过，飘落梨花雪一枝。
木兰花慢·送归云去雁
张孝祥（宋代）

送归云去雁，淡寒采满溪楼。正佩解湘腰，钗孤楚鬓，鸾鉴分收。凝情望行处路，但疏烟远树织离忧。只有楼前流水，伴人清泪长流。
霜华夜永逼衾裯，唤谁护衣篝？今粉馆重来，芳尘未扫，争见嬉游！情知闷来殢酒，奈回肠不醉只添愁。脉脉无言竟日，断魂双鹜南州。
都门
晁补之（宋代）

飘零何处是生涯，瘦马都门踏落花。
芳物搅心看不得，绨袍遮眼畏风沙。
锦峰晚眺
吴暻（清代）

迭嶂层层翠欲流，剑门高劈乱山头。堤间野絮蒙归马，墙外花枝入废楼。

碧岸轻烟桃叶暝，朱栏细雨柳丝柔。东风绿尽江南草，啼断莺声不放愁。
代挽何知县二首
陈耆卿（宋代）

一第声名动冕旒，渊源家学自梁丘。
谁知雨化青衿日，最解风驰紫塞秋。
幕府石洪嗟不作，河阳潘岳竟成要。
雁行无复云边讯，愁绝萱堂正白头。
熙宁七年八月望日自杭之宋过永乐院观承天佛
陈襄（宋代）

雷音一振绝微言，未学方知祖道尊。
莫讶师僧无见处，人人俱解句中玄。
次赵判宗送李象山韵
陈造（宋代）

邑政易堕，我方在行。
挽袖柅车，交游至情。
两君玉峙，表表国士。
下榻倾倒，有贤公子。
我介三子，匪同而和。
提衡掖挽，交口孰何。
月堂之评，罙久未改。
匿瑕振过，兹焉有待。
卜夜之饮，辍骊驹章。
顾虽情钟，河鱼未康。
作吏则疎，羡人报政。
彼益者友，工药我病。
低昂达穷，冥心所遭。
独喜故人，往偕仙曹。
摇摇修程，炯炯初度。
眷言顾之，矫首云路。
胡不小留，共颓醉山。
胡不更仆，共谭孔颜。
西睇归帆，徙倚凄切。
去留之间，仙凡斯别。
次韵任子严
王庭圭（宋代）

解访江南处士庐，行藏正自与时迂。题诗更及夜郎客，此段如今绝世无。
王麓台少司农画山水
张锡爵（清代）

山吐秋云云琐树，阁浮溪水水生漪。遥天一抹青如黛，恰是新凉过雨时。
送刘伯寿团练致政归洛阳旧隐
强至（宋代）

几年笑傲负缑云，一日重寻麋鹿群。
归老慢贤疏太傅，不侯谁念李将军。
霜天剑气闲中见，月岭笙声醉里闻。
回首功名今似梦，逢人懒说守边勤。
挽大总戎陈翼所先生死殉辽难六首 其二
邓云霄（明代）

西川才散犬羊群，平播当年屡建勋。飞檄征兵书插羽，援辽出峡气干云。

锋催一旅甘同死，力抉重围亦冠军。想像沙场霜月冷，独留遗剑闪星文。
浣溪沙
辛弃疾（宋代）

歌串如珠个个匀。被花勾引笑和颦。向来惊动画梁尘。

莫倚笙歌多乐事，相看红紫又抛人。旧巢还有燕泥新。
再别惟寅十绝句 其八
胡应麟（明代）

玉河流水暮潺潺，行李西风出乱山。一路相思秋色里，孤云何处秣陵关。
卧病喜田九见寄
刘长卿（唐代）

卧来能几日，春事已依然。不解谢公意，翻令静者便。

庭阴残旧雪，柳色带新年。寂寞深村里，唯君相访偏。
次韵同年杨廷秀使君寄题石湖
范成大（宋代）

仪凰当瑞九韶成，何事栖鸾滞碧城？
公退萧然真吏隐，文名藉碧更诗声。
句从月胁天心得，笔与冰瓯雪碗清。
书到石湖春亦到，平堤梅影縠纹生。
祈雨而应范簿有诗次韵四首
陈造（宋代）

瓣香亲谒睡岩龙，高卧逶迤岂自公。
岩下望龙须一怒，向来作止系凶丰。
曾鹤林丈拿舟远访信宿言旋诗以留之
区越（明代）

柳渡逍遥发棹歌，东山迢递远相过。久离城市书邮少，一到松关话柄多。

秋入群峰皆苍莽，老于时事懒奔波。重阳不久留君住，犹有篱前菊数科。
聂侍郎领客观园林之胜饮中出示名贤书画
戴复古（宋代）

烈士家风从橐尊，时容野客上朱门。
如登东观图书府，又似西岩水竹村。
自以一闲销日月，谁知万虑满乾坤。
诸公衮衮成何事，不若花前对酒樽。
后秋兴八首中秋十九日，暂回村庄而作 其八
钱谦益（清代）

孤篷信宿且逶迤，白水柴门返故陂。丹桂月舒新结子，苍梧云护旧封枝。

歌阑长夜秋方盛，语到胥闾日每移。小饮折花重剪烛，参旗长并酒旗垂。
青精饭三首 其三
谢薖（宋代）

南人虽号乌桐饭，过熟翻成作淖糜。太极真人方未试，茅山道士寄何迟。
次韵祝廉夫登南楼
傅察（宋代）

膏雨润四野，草木苏中乾。
驾言共临眺，凌云陟层盘。
华宇荫曦日，溽暑随风阑。
沮谈无俗好，茶果有馀欢。
拨置簿领烦，憩此簟席安。
悠然得佳趣，可以寄簪冠。
耳目去局促，心体自广胖。
何如敛手版，触热事上官。
晚来纤霭霁，矫首欣遐观。
一鸟没天外，千林杳云端。
西山有爽气，浅绿浮巑屼。
翻疑图画里，未觉云梦宽。
萧萧林间蝉，已如咽暮寒。
直恐霜露至，归欤可忘餐。
初春三绝 其一
吕陶（宋代）

雪霜收尽苦寒威，六幕融融喜气归。原上枯荄还不死，有心刚欲报春晖。
欧阳伯威挽词
杨万里（宋代）

酒魄飞穿月，诗星流入脾。
豪来无一世，贫不上双眉。
泸水奇唐律，香城赏楚辞。
前身定东野，又得退之碑。
次德符湖光亭之什
邹浩（宋代）

平湖泛日月，清光渺无端。并包入眼界，危构何轩轩。

轮蹄隘行路，逸步谁与攀。只应空旷中，缥缈飞神仙。

我心本虚室，朝市成青山。居然发馀照，妙用同一天。

凭栏岂无人，杯盘争击鲜。
客有遗予以假山石盆池者闻陈元发有石菖蒲作此诗乞之
秦观（宋代）

瑟瑟风漪心为清，更窥崷崒眼增明。可怜一片江山样，只欠菖蒲十数茎。
赵承旨天寒翠袖图
姚鼐（清代）

冷落山花閒竹竿，谁言空谷异长安。态浓意远无人见，自倚天风翠袖寒。
定山和老痴韵
庄昶（明代）

斯文无地与狂澜，到处浮屠到处山。世有异端终自惑，道无孟子托谁闲。

风光冉冉聊随伴，今古寥寥只腼颜。安得从人南海上，太虚归后便东还。
山云
曾协（宋代）

自耸干霄势，应怜望岁心。
试将肤寸泽，来作济时霖。
宝祐二年皇子冠二十首
佚名（隋代）

命服煌煌，跬步中度。
庆辑皇闱，化行海宇。
礼具乐成，惕若开惧。
福璐厥躬，有秩斯祜。
南歌子·蝉抱高高柳
张先（宋代）

蝉抱高高柳，莲开浅浅波。倚风疏叶下庭柯。况是不寒不暖、正疏和。
浮世欢会少，劳生怨别多。相逢休惜醉颜酡。赖有西园明月、照笙歌。
天
寇准（宋代）

国阳崇大报，王宇藻多仪。散致尊王度，怀柔祝帝禧。

储精通合漠，玩志协徵夷。律正风来迥，宵长月上迟。

漏筒声淅沥，陛戟影流离。夙戒群伦序，交欢百虑怡。

星繁陈法仗，云密荫平逵。传晓鸣梢动，威容声率祗。
平绿轩
蔡开（宋代）

瞰水地仍敞，开窗望不迷。
良畴连远近，秀野混高低。
晓起烟千树，春耕雨一犁。
道人深乐此，坏衲且幽栖。
别宝讲主
陈师道（宋代）

此地相逢晚，他方有胜缘。
呪功先服猛，戒力得扶颠。
暂息三支论，重参二老禅。
夜床鞋脚别，何日著行缠。
栖贤山访戴叔伦隐处
魏良臣（宋代）

峰列洪都秀，名贤隐此间。
乱烟横古木，啼鸟恋深山。
我亦寻诗到，人谁访戴还。
高吟今不见，流水自潺潺。
咏拙
白居易（唐代）

所禀有巧拙，不可改者性。所赋有厚薄，不可移者命。

我性愚且有，我命薄且屯。问我何以知，所知良有因。

亦曾举两足，学人蹋红尘。从兹知性拙，不解转如轮。

亦曾奋六翮，高飞到青云。从兹知命薄，摧落不逡巡。

慕贵而厌贱，乐富而恶贫。同此天地间，我岂异于人。

性命苟如此，反则成苦辛。以此自安分，虽穷每欣欣。

葺茅为我庐，编蓬为我门。缝布作袍被，种谷充盘飧。

静读古人书，闲钓清渭滨。优哉复游哉，聊以终吾身。
对梅
张道洽（宋代）

老年不著梅花眼，得见梅花子细看。
我不似梅梅似我，风流心事一般般。
黄道士求诗戏为口号赠之
孔平仲（宋代）

黄君有术吾将面，不似寻常问进身。二顷良田数间屋，几时得作一閒人。
上巳
朱德蓉（清代）

桃花秋水湔春衣，旧日兰亭到亦稀。断岸羽觞晴日暖，远山横笛暮云飞。

沙棠舟落江鸥起，玳瑁梁空澥燕归。尚有采蘩思未足，不堪月色上罗帏。
送林一甫试浙漕二首
陈杰（宋代）

关防秋暑双蕉叶，商略时宜十兔毫。
赠别不须嗔语浅，如君正复坐名高。
横吹曲辞。陇头水
卢照邻（唐代）

陇坂高无极，征人一望乡。关河别去水，沙塞断归肠。

马系千年树，旌悬九月霜。从来共呜咽，皆是为勤王。
句
冯伉（唐代）

传语东归王副使，也须别却海棠回。
中秋月二首 其一
韩琦（宋代）

自古中秋月，风骚昨意难。几人亭醉笔，终夕凭危栏。

海际掀鲸目，云端擢露盘。一年相别恨，并与此时看。
东山
丁逢（宋代）

水绕山围夏木苍，旧时贤相读书堂。
窗间远岫供吟遍，来倚阑干半月凉。
南湖亭
陶弼（宋代）

山城春昼橘花开，祓禊相将上古台。一片晚云含落照，数分残酒伴新梅。

谈高绮席终无况，诗落金笺谩有才。多谢南亭湖与月，醉中相送画船回。
胡笳十八拍十八首
王安石（宋代）

归来展转到五更，起看北斗天未明。
秦人筑城备胡处，扰扰唯有牛羊声。
万里飞蓬映天过，风吹汉地衣裳破。
欲往城南望城北，三步回头五步坐。
闻雁
安高发（清代）

忽闻旅雁度霜天，凄婉声中形影单。此夜兰帷愁不寐，破窗斜漏月光寒。
论盛孝章书
孔融（魏晋）

岁月不居，时节如流。五十之年，忽焉已至。公为始满，融又过二。海内知识，零落殆尽，惟会稽盛孝章尚存。其人困于孙氏，妻孥湮没，单孑独立，孤危愁苦。若使忧能伤人，此子不得复永年矣！

《春秋传》曰：“诸侯有相灭亡者，桓公不能救，则桓公耻之。”今孝章，实丈夫之雄也，天下谈士，依以扬声，而身不免于幽絷，命不期于旦夕，是吾祖不当复论损益之友，而朱穆所以绝交也。公诚能驰一介之使，加咫尺之书，则孝章可致，友道可弘矣。

今之少年，喜谤前辈，或能讥评孝章。孝章要为有天下大名，九牧之人，所共称叹。燕君市骏马之骨，非欲以骋道里，乃当以招绝足也。惟公匡复汉室，宗社将绝，又能正之。正之之术，实须得贤。珠玉无胫而自至者，以人好之也，况贤者之有足乎！昭王筑台以尊郭隗，隗虽小才，而逢大遇，竟能发明主之至心，故乐毅自魏往，剧辛自赵往，邹衍自齐往。向使郭隗倒悬而王不解，临溺而王不拯，则士亦将高翔远引，莫有北首燕路者矣。凡所称引，自公所知，而复有云者，欲公崇笃斯义也。因表不悉。
句
高元矩（唐代）

鸟掠琴弦穿静院，吏收诗草下间庭。
夜静
陶章沩（清代）

夜静蛙声乱，庭虚露气侵。淡烟深树暝，斜月半塘阴。

事往都疑梦，愁多欲废吟。宵游宜秉烛，想见古人心。
北固楼
李蟠（宋代）

踏阁攀林兴未休，茫茫吴越此登楼。微云卷雨来京口，落日回光见泰州。

城郭对分南北限，江山合抱古今流。仲谋往事无人问，铁瓮笳声起暮愁。
荅寄子与时自芦台移瑞州按察山东
李攀龙（明代）

北风飞雪拥南奔，苦向绨袍掩泪痕。病客世疑中散傲，故人官起外台尊。

尺书万里存交谊，一岁三迁见主恩。月出登楼如匹练，每依吴观望吴门。
草堂秋夜
释智圆（宋代）

雨杀炎光变秋色，清凉顿在草堂中。
幽人一夜坐不睡，月照闲阶露洒空。
意行桥
朱继芳（宋代）

我行且奚适，兴尽忽自返。
倒影射清漪，回光在桥板。
过不疑上人院
姚合（唐代）

九经通大义，内典自应精。帘冷连松影，苔深减履声。

相逢幸此日，相失恐来生。觉路何门去，师须引我行。
芳树
罗隐（唐代）

细萼慢逐风，暖香闲破鼻。青帝固有心，时时漏天意。

去年高枝犹堕地，今年低枝已憔悴。吾所以见造化之权，

变通之理，春夏作头，秋冬为尾，循环反覆无终已。

人生长短同一轨，若使威可以制，力可以止，

则秦皇不肯敛手下沙丘，孟贲不合低头入蒿里。

伊人强猛犹如此，顾我劳生何足恃。但愿我开素袍，

倾绿蚁，陶陶兀兀大醉于清宵白昼间，任他上是天，

下是地。
西园月夜醉作短歌二阕 其二
王令（宋代）

醉眼不识天，疑是高帐幕。忿月喝不住，起欲取绳缚。

谁令吾不饮，饮剧始知乐。若令东海解醉人，吾亦去取北斗酌。
白雀洞
孙抗（宋代）

禽贵羽毛洁，地怜岩壑幽。
名非华阴冻，景似秀林秋。
不睹音尘继，空惊岁月遒。
何如颍川凤，千古冠缇油。
萧子志三多忧为病书来问药答此 其一
成鹫（清代）

蜉蝣命短，龟鹤日长。修夭一辙，古今同忙。
灵芝寺避暑因携茶具汎湖共成十绝 其一
张镃（宋代）

城里今年热异常，出城萧寺未全凉。发毛吹尽人间暑，除是芙蕖十里香。
归隐桥新成偶题三绝句书呈同志
朱长文（宋代）

挂却簪缨裹幅巾，清流绕舍断红尘。
小桥何用通来往，犹为凝冬病涉人。
送戈良玉御史赴四川宪副崇夔保顺兵备
程敏政（明代）

柏台高处岁频更，奉敕宁辞万里程。云拥干旄归节制，风行山岳听威声。

携家远过金牛岭，揽辔长临白帝城。珍重盛时勋业在，好将苏息问苍生。
浣溪纱•闺思集句
董以宁（清代）

欲作家书意万重。美人千里思何穷。眼看春尽不相逢。

几处吹笳明月夜，一声肠断绣帷中。

秋波不动簟纹融。
约斋
张镃（宋代）

博学非能事，详言道转乖。
只因省气力，处处是吾斋。
登镇海楼闻角声赋
梁栋（宋代）

听彻哀吟独倚楼，碧天无际思悠悠。
谁知尽是中原恨，吹到东南第一州。
送人游南
齐己（唐代）

南国多山水，君游兴可知。船中江上景，晚泊早行时。

子美遗魂地，藏真旧墨池。经过几销日，荒草里寻碑。
贺同知生辰
许应龙（宋代）

訾陬之月如阳春，君臣庆会应昌辰。
虹星牛渚将诞圣，崧高维岳先生申。
日角珠庭辉绿鬓，仙风道骨真宣靖。
才凌铁干四十围，量狭银潢三万顷。
端委枢庭赞化工，制胜谋谟谈笑中。
九扈告成村墅月，一尘不警戌楼风。
勋名元是青毡旧，衮衮名公谁出右。
黄麻昕夕下彤廷，玉带貂蝉辉衮绣。
曈曨瑞日上公槐，宣劝黄封天上来。
賸喜千秋佳节近，需云复宴凤凰台。
福禄固知公自有，不待占星问牛斗。
鲰生只备三千诗，留取年年祝公寿。
张思豫主簿送丹桂蜡梅 其一
王十朋（宋代）

通家天上张公子，桂种遥分月窟香。三径殷勤自栽植，异时会见五枝芳。
挽王德彰
刘宰（宋代）

篮舆咿轧不辞贫，鸟帽离披当幅巾。
一剂冲和疗寒疾，乡间不复见斯人。
病中数辱曾无逸架阁见问今日忽闻徙居走笔奉
陆游（宋代）

病羸不办揽衣迎，剥啄空惭扣户声。
凡药岂能驱二竖，清心幸足制三彭。
巷南僦屋傥可问，岁晚囊衣吾亦行。
不为朝天愁路涩，夜窗灯火要寻盟。
宁宗朝享三十五首 皇帝入门用《乾安》。
郊庙朝会歌辞（宋代）

王假有庙，四极骏奔。鼎俎宵严，簴簨云屯。积厚流广，德隆庆蕃。

是则是绳，保我子孙。
游冰井寺憩准提禅林步家大人韵二首
金和（清代）

访古炎荒地，方从郭外游。云山曾入梦，冰井几经秋。

松竹千重绕，烟霞四壁收。趋庭多乐事，诗境好频搜。
山行憩田舍老父出迎以黄柑白酒为饷
孙觌（宋代）

藜杖扶来雪满簪，谆谆好语意深深。酒倾白堕杯行玉，橘破黄苞坐饤金。

醉起莫辞田父肘，甘馀须识野人心。匆匆不尽遮留意，挽袖丁宁更一临。
清远峡四首
杨万里（宋代）

清晨雾雨重，不敢开船门。
小窗试微启，逗入一船云。
何曾烧龙麝，香霏绕吾身。
身在云水上，何许觅点尘。
丁丑春日述怀
庄德芬（清代）

黄鹄孤飞第四年，谁将愤泪达重泉。莺花岁月供多病，冰雪襟怀只自怜。

丹穴未逢悲屡空，青毡犹在慕三迁。清斋半偈消磨障，心在莲花绣佛前。
咏松
胡仲弓（宋代）

老枝髯鬣动，古干鳞甲翻。
积阴生润气，芳菲翳兰荪。
下第东归留别长安知己
孟郊（唐代）

共照日月影，独为愁思人。岂知鶗鴂鸣，瑶草不得春。

一片两片鶗，千里万里身。鶗归嵩之阳，身寄江之滨。

弃置复何道，楚情吟白蘋.
送李文儒赴汉东教授
苏过（宋代）

自欲担簦拾紫朱，谁能碌碌守吾庐。割鲜固已夸多获，贾勇今将试有馀。

环堵未成三径业，束装惟载五车书。要令洙泗行江汉，归伴诸儒校石渠。
题陶详校书阳羡隐居
方干（唐代）

芸香署里从容步，阳羡山中啸傲情。竿底紫鳞输钓伴，

花边白犬吠流莺。长潭五月含冰气，孤桧中宵学雨声。

便泛扁舟应未得，鸱夷弃相始垂名。
晋公破贼回重拜台司，以诗示幕中宾客，愈奉和
韩愈（唐代）

南伐旋师太华东，天书夜到册元功。将军旧压三司贵，

相国新兼五等崇。鹓鹭欲归仙仗里，熊罴还入禁营中。

长惭典午非材职，得就闲官即至公。
玉炉三涧雪 本名西江月 和秦先生
王丹桂（金朝）

策杖水云游历，一身到处为家。洞天高卧养丹砂。茅屋柴篱入洞。收拾黄芽白雪，合和玉液金茶。就中甘味不须夸。夺个仙魁无价。
题鹭丝画为庞地官赋 其二
倪谦（明代）

洁白清脩立钓滩，云程遥待逐鹏抟。渔翁不识孤高性，漫作沙鸥一样看。
谒巫山庙
薛涛（唐代）

乱猿啼处访高唐，路入烟霞草木香。
山色未能忘宋玉，水声犹是哭襄王。
朝朝夜夜阳台下，为雨为云楚国亡。
惆怅庙前多少柳，春来空斗画眉长。
送霍临渠少府守河州
王惟俭（明代）

不尽湟中路，秋风促宦程。
佩刀辞佐郡，分虎已专城。
积石攒云起，洮河近郭明。
羌戎亦赤子，休使塞烟惊。
冉冉云（弄花雨）
韩淲（宋代）

倚遍阑干弄花雨。卷珠帘、草迷芳树。山崦里、几许云烟来去。画不就、人家院宇。

社寒梁燕呢喃舞。小桃红、海棠初吐。谁信道、午醉醒时情绪。闲整春衫自语。
山中读诚斋诗
王迈（宋代）

四海诚斋老，千年百卷诗。
不亲门下炙，却恨我生迟。
嚼句有何味，班荆坐许时。
大羹元淡泊，妙处少人知。
次韵万寿塔长老赠天真藏主天真宣人
朱同（明代）

万寿寺前古木森，系舟时复远相寻。诗成不作人间语，琴好谁听世外音。

琪树风生惊夜雨，法坛云静覆春阴。敬亭山色何年别，日暮江东千里心。
上塘值清明八首 其四
曹勋（宋代）

客路逢寒食，光阴亦可惊。如何介子节，再过阖庐城。

列岫遥逾碧，群芳晚更明。饭馀风力壮，掀舞小舟轻。
挽赠太常少卿封川曹使君观
元绛（宋代）

仓卒蛮鼙上水滨，使君忠愤独亡身。
平明戈剑摧城阖，俄顷衣冠落路尘。
志士一门能许国，老夫当日亦知人。
朝廷赠禭哀荣极，青骨千金合有神。
偈颂五十一首
释大观（宋代）

三叠秋风古调清，移商换徵许谁听。
周郎一雇扬鞭去，云外数峰江上青。
哀魏方泉
武衍（宋代）

诏下催归觐，人传便尹京。
班才联从橐，庭忽舞铭旌。
玉树悲中折，金丹圣莫生，
泽多唯乳子，天道若无情。
苦热谣
陈襄（宋代）

瑶姬不下巫阳台，山屏曙色连云开。
瞥见义和整朝驭，放出金鸟天上来。
炎炎六月方凝暑，天地生成渴霖雨。
呼号缩手太无端，憔悴群芳不为主。
吾当化出冲天羽，上与天公振雷鼓。
回却日轮，叱开水府。
六龙驱下饮洪涛，大作寒霖济区宇。
和仲良春晚即事
杨万里（宋代）

春在已愁热，夏来还解凉。
一年又如许，万事更须忙。
情薄忘花减，心危愿岁穰。
平生只坐嬾，何药疗嵇康。
金刚随机无尽颂·离色离相分第二十
释印肃（宋代）

头头见佛身，元是本来人。
棒打不回头，照灵非故新。
咏梅五十首呈史尚书
释绍嵩（宋代）

水际空明月正圆，看花候月思依然。
暗香疏影浑无赖，绰约冰姿绝可怜。
蝶庵一首
刘克庄（宋代）

万里求师脚力顽，可怜无药驻童颜。
游梁曾在邹枚右，反鲁安能季孟间。
但见堆金守郿坞，未闻全璧出函关。
尧如天大逃焉往，莫费巢由自买山。
初秋刘石台舟过丹霞水涨溯流见怀次韵 其一
释今■（艹黾）（明代）

秋阴迢递映嶒嶒，出郭仙舟到未曾。已扫荒台迟上客，何当白雪寄閒僧。

江边细雨宜停棹，云际孤峰喜共登。几度幽怀徒引领，令人相望在高岑。
示王泌
贺铸（宋代）

违离南北几星霜，短发萧萧带尺长。
执戟郎效官落拓，楚丘生触绪悲凉。
双凫乘雁谁比数，拉虎批熊犹健强。
端恨养奇妨废酒，樽前都属个侬狂。
秋日山居八事 其八 夜饮
欧阳澈（宋代）

景铺万籁绝纷华，独泛瑶觞衬脸霞。饮罢仰天歌白雪，醉来启匣拂青蛇。

伴邀佳客推明月，乐奏清声有乱蛙。欲学广文事高节，恨无细雨落檐花。
踏莎行 十四日夜，对月有怀，三叠前韵
张玉珍（清代）

风约重帘，炉烟灭了。蟾辉比似前宵皎。一年能得几回圆，天涯海角凭伊到。

煮茗瓯香，剪灯漏悄。赏心苦忆联吟好。人间偏是别离多，苍茫烟水愁难道。
和许表民湔江驿四题
李新（宋代）

柳桥通窈窕，客辔按玲珑。
蒲剑一豀绿，酒花双颊红。
周漕泊舟寺前
释居简（宋代）

见说淮东使者归，耄鲵都作小儿啼。暂闲绿野停鸿鹄，小俟青冥骤駃騠。

度外二三皆胜策，胸中十万未全提。浯溪尚有崭天石，颂德歌功尽可题。
偶书二首 其二
程俱（宋代）

壮膏日已减，老炷安得久。亦如临河树，岸垫根复朽。

久生安足羡，救死常饥走。谁言黄老师，语异竺乾叟。

生死未尝关，知为不亡寿。
蒲氏别墅十咏·清蟾桥
文同（宋代）

溪光摇玉璧，云影漏金盘。
谁此伴高兴，画桥凭曲栏。
晚出山润
汪炎昶（宋代）

树崩崖更豁，润曲路增长。
片雨暝遥壑，疏蝉凄夕阳。
竹潭初月影，萝谷稍秋光。
适叹炎蒸剧，絺衣已怯凉。
全州吕农簿挽诗三首
方回（元代）

公田怨已盈，关币出尤轻。
稍欲输忠款，初非卖直声。
二千垂郡禄，五百存台评。
旧日朝天路，端门野草生。
南都二首
李维桢（明代）

旌旗剑佩拥椒除，尚想戎衣革命初。
绿草不侵雕辇路，红云常命紫宸居。
金银宫阙三山外，烟雨楼台六代余。
谁谓长江天作堑，八荒今日共车书。
黄州二首
孔武仲（宋代）

山上泉声风雨来，门前峰色画屏开。
仙居洞裹桃花古，不是刘郎去后栽。
刘子华儒吏
方回（元代）

短檠彻晓一灯寒，椰腹中藏万卷宽。
了事足为良吏易，读书真卷大儒难。
隐身雁鹜虽常调，致位貂蝉可显官。
褒鄂功臣不须此，长枪挽出进贤冠。
偈颂一百五十首
释心月（宋代）

最初机，末后句。
有准绳，没规矩。
岂可错承当，岂可错分付。
馀姚祗役奉简鲍参军
严维（唐代）

童年献赋在皇州，方寸思量君与侯。万事无成新白首，

两春虚掷对沧流。歌诗盛赋文星动，箫管新亭晦日游。

知己欲依何水部，乡人今正贱东丘。
蝶恋花
王庭（宋代）

罨画楼中人已醉。别院微闻，笑语帘垂地。催唤倾城香雾起。翠帷双卷春风里。

妆样尖新歌妙丽。满酌金尊，不信人憔悴。饥客眼寒谁管你。主人见惯浑闲事。
十月海棠盛开
王义山（宋代）

海棠搀得小春天，独向晴窗弄午烟。
造物胡为太颠倒，此花怎敢占梅先。
山居三首
刘应时（宋代）

雨湿茅茨暗，日长天气温。
心閒忘物累，足懒出柴门。
风静收云脚，山高露月痕。
儿童展编简，灯火又黄昏。
句
蓝田道人（宋代）

晴原望新麦，一片绿云香。
次韵梁子正咏棕亭
洪适（宋代）

鬋得栟榈制数椽，绣衣拈出少陵篇。倚楹见水幽情畅，驻屐迷花诗兴牵。

便觉茅轩俱退舍，若谈竹室不同年。满山所欠青青药，且趁流觞集醉仙。
谢罗朝奉惠柏栽
邹浩（宋代）

惠我柏虽小，观君意实深。欲令儒服者，同此岁寒心。

月映庭雕玉，风来韵响金。公车已驰节，不及待清阴。
静安八咏录五 其六 芦子渡
唐奎（元代）

耶城东来芦子渡，万顷芦花失江路。明月清秋作雪飞，村中不见将军墓。

只今海内风尘昏，移家来就渔樵伦。处处桑麻有闲地，纷纷桃李傍公门。
山辉堂
张劝（宋代）

萧萧松竹荫华扉，更有虚堂隐翠微。云露峰峦横秀色，月低岩翠弄清辉。

分开远碧鸣泉落，点破寒光白鸟飞。还似山阴秋霁后，照人怀抱欲忘归。
至兴安县游乳洞
曾丰（宋代）

雷怒潜轰响，龙惊起喷津。
泥中滩泯迹，卧处有遗鳞。
三伏了无暑，四时长是春。
游嬉白衣老，疑是避秦人。
游石桥至塔头路
徐大受（宋代）

招手晴云豁，妙高峰顶头。
竹舆摇午梦，茗碗唤春愁。
俎豆罗千嶂，虚空起一沤。
危栏闲徙倚，万象入冥搜。
久雨初霁示友
程洵（宋代）

积雨初收四望新，颓云淡日弄晴阴。故园百里梦不到，杜宇一声春又深。

宿蝶乱红浑满地，藏鸦新绿已成林。客中情味君休问，庄舄无聊但越吟。
挽潼帅许侍郎成子三首
程公许（宋代）

天地英灵气，风云感会期。
龙头推蜀产，骨鲠自天知。
雨露荣在妆，江湖滞一麾。
甲兵何日洗，远虑忆蓍龟。
摩诃池
陆游（宋代）

摩诃古池苑，一过一消魂。
春水生新涨，烟芜没旧痕。
年光走车毂，人事转萍根。
犹有宫梁燕，卫衔泥入水门。
辛亥三月十八日游御河二首 其二
韩琦（宋代）

从俗沿流辄命筵，平沙经雨润河壖。百泉遥派初来日，三月深春欲去天。

夹岸绮罗香未散，几船弦管沸争前。波间无限能泅者，不信迎潮绝技先。
钱塘江三首
吴潜（宋代）

扁舟东下白云乡，一水牵愁万里长。
多谢白鸥閒不去，知余机事近来忘。
行香子·雪白肥鰜
刘学箕（宋代）

雪白肥鰜。墨黑修鲇。柳穿腮、小大相兼。金刀批脔，鲜活甘甜。或大熬，或大煮，或大腌。揎腕佳人，玉手纤纤。缕银丝、取意无厌。羹须澹煮，滋味重添。滴儿醯，呷儿酒，撮儿盐。
次元礼题余诗卷后韵
洪刍（宋代）

异域三秋百感生，愁肠一日九回萦。每听足音聊粲笑，暂教觅句解忧酲。

从来鲁卫如兄弟，颇觉何刘谩舅甥。胜处欣然真得计，文穷诗瘦祇空名。
次韵孙季和东湖二诗 其二
史浩（宋代）

水拭双鸾镜，山环六曲屏。云端迸朝日，木杪见疏星。

梅坞春长在，柴门夜不扃。援琴谁写景，思得与君听。
永遇乐 其一 寄怀张敏叔、程致道
叶梦得（宋代）

苹芷芳州，故人回首，云海何处。五亩荒田，殷勤问我，归计真成否。

洞庭波冷，秋风袅袅，木叶乱随风舞。记扁舟、横斜载月，目极暮涛烟渚。

传声试问，垂虹千顷，兰棹有谁重驻。雪溅雷翻，潮头过后，帆影敧前浦。

此中高兴，何人解道，天也未应轻付。且留取、千钟痛饮，与君共赋。
守愚
韩偓（唐代）

深院寥寥竹荫廊，披衣欹枕过年芳。守愚不觉世途险，

无事始年春日长。一亩落花围隙地，半竿浓日界空墙。

今来自责趋时懒，翻恨松轩书满床。
水仙子·咏江南
张养浩（元代）

一江烟水照晴岚，两岸人家接画檐，芰荷丛一段秋光淡。看沙鸥舞再三，卷香风十里珠帘。画船儿天边至，酒旗儿风外飐。爱杀江南！
青奴
姜特立（宋代）

正堪休手足，好事降为奴。
具眼感君惠，无心真我徒。
耐寒曾得友，蒙耻恐非夫。
却羡木居士，盘鸠赐策扶。
如梦令 次黄山谷旧作
卢象升（明代）

此日郊原花柳。暗度昨年时候。心绪强言欢，讨得梦中消瘦。

生受。生受。南国江山如绣。
寒食日戏赠李侍御
卢延让（唐代）

十二街如市，红尘咽不开。洒蹄骢马汗，没处看花来。
寄郭筠仙昆仲 其二
江忠源（清代）

订交近十载，相见能几霜。京华一相失，各在天一方。

昨夜梦见一，携手入我堂。觉来仍万里，残月照我床。

吾思齐年中，莫如与子臧。子今既憔悴，我意亦凄凉。

凄凉何足惜，但恐鬓毛苍。各理千秋业，努力爱时光。
白云山房次韵马道士虚中三首
方回（元代）

霜净天空心共远，一缕游丝无可剪。
欲识人间真道人，眼近红尘念头转。
历历落落一秃翁，取数过多邴曼容。
从今教子为牧童，岂复敢望铭鼎钟。
閒朋冷友时相聚，方寸不无暗合处。
谷神玄牝要深知，钓竿须拂珊瑚树。
清平乐·先生醉也
张翥（元代）

先生醉也。甚矣吾衰也。万物不如归去也。陶令真吾师也。篱边菊蕊初黄。为花准备携觞。只恐不如人意，风风雨雨重阳。
相国寺晚钟
李含章（宋代）

高韵出重城，林梢鹤梦清。
九衢方月晓，四野复霜晴。
会有神仙听，能无魍魉惊。
寒山深洞口，依约片云横。
春阴
陆游（宋代）

春风浩荡作春阴，弱燕归来不自禁。
白塔昏昏才半露，青山淡淡欲平沉。
裘茸细雨初惊湿，屐齿新泥忽已深。
直怕楼高生客恨，不因病起倦登临。
门外独立
陆游（宋代）

朝看出市暮看归，数尽行人尚倚扉。
要见先生无尽兴，少须高树挂残晖。
咏画中红梅
徐渭（明代）

一条斜扫挂长空，不与寻常桃李同。翠干朱花虽觉媚，竹梢松杪尚相容。
夜宿淮阴城下
王寂（南北朝）

将军旗鼓渡中流，明旦孤城土一丘。埋没游魂随野草，烦冤新鬼哭沙洲。

坐看赤壁飞灰灭，行想金陵王气收。惟有多情淮上月，夜深还照女墙头。
丹阳道中承宫保大宗伯姜翁出会因赠一律
王世贞（明代）

宣发方瞳冰雪颜，才闻报政即投闲。久参白下夔龙席，新冠青宫羽翼班。

荣似二疏辞汉阙，高如四皓返商山。莫疑下客多尘思，今日叨陪紫气间。
艮岳百咏 麓云亭
李质（唐代）

山下深林起白云，白云飞处断红尘。伴行直到高峰上，舒卷纵横不碍人。
夭桃诗
佚名（唐代）

铅华久御向人间，欲舍铅华更惨颜。

纵有青丘吟夜月，无因重照旧云鬟。
懒瓒赞
释普度（宋代）

山窈窕，路羊肠。
紫泥下诏，御墨犹香。
报道我侬煨竽忙。
田园乐词四首 其二
林大钦（明代）

园松莫莫云长，北窗落落风凉。五柳先生独卧，一瓢陋巷羲皇。
次韵王寺丞北城
刘敞（宋代）

专城空岁月，报国愧纤毫。幸及农功暇，初成壁垒高。

飞翚邻雉堞，萦带俯鱼濠。与听舆人诵，无令板筑劳。
郭干臣五马山房
王恭（明代）

昨夜愁声落汉原，长陵金粟尽啼𤠔。谁家风木无穷思，五马山深独闭门。
松斋秋咏吹黄存之韵七首
裘万顷（宋代）

西风黄叶埽空庭，舞鹤翩翩堕雪翎。
一阵清风通鼻观，木犀亭下读骚经。
浣溪沙·闲弄筝弦懒系裙
晏几道（宋代）

闲弄筝弦懒系裙。铅华消尽见天真。眼波低处事还新。
怅恨不逢如意酒。寻思难值有情人。可怜虚度琐窗春。
秣陵
仇远（元代）

龟脊羊肠九里汀，芫花灿灿麦青青。
此生不踏江东道，将谓金陵即秣陵。
将至南京简应介中 其三
邹浩（宋代）

先生不得醉红裙，何以留连逆旅人。故苑池台老秋色，頖宫讲罢走车轮。
元旦有怀姚明府时略地海上 其一
成鹫（清代）

竹里开门听早鸡，露华浓裛野棠低。美人为政容樗散，泽畔行吟信杖藜。

彩鹢去时寒腊尽，白鸥宿处水云迷。分明记得重来约，净埽蓬蒿候马蹄。
远行
沈辽（宋代）

少年事远游，迢迢指岐路。遥天值秋晏，烟光澹如素。

寥落淮南山，影入扬子渡。出入三十年，久嗟韦带误。

老来感节物，此意谁与喻。独知拥毳坐，无复晨征路。
真宗告乡六首
真宗（宋代）

奕奕清庙，锡义诒谋。
升中神岳，蝻允皇献。
归格艺祖，昭报灵休。
奉选追远，盛德益修。
钱塘山居早起
黄裳（宋代）

熟了黄粱一觉眠，起来身在紫霄边。林峦已淡东倾月，旗鼓将严北渡船。

岑碧渐分云外境，阳光初动海中天。夙兴夜寐人空老，难把尘劳绾谪仙。
北槛
陆游（宋代）

北槛近中堂，缘阶物自芳。
晨清花拱露，地僻藓侵廊。
坐久时闲卷，吟余或炷香。
终朝无客至，一枕到羲皇。
送李天生归养
王顼龄（清代）

廿年高隐为承欢，诏趣蒲轮却聘难。圣主爱才非强志，大儒报国岂须官。

邹枚词赋清时重，黄绮风流异代看。遥想彩衣归拜舞，朝恩家庆话团栾。
金刚随机无尽颂 其四 应化非真分第三十二
释印肃（宋代）

七宝岂齐经，福多不离心。心心心是佛，何处更堪寻。
寄嘉定徐刺史
宋登春（明代）

柴荆乌鹊定，风叶正萧萧。落日清江上，怀人沧海遥。

年华随杖屦，生事寄渔樵。楚客销魂处，秋来谁为招。
和邓慎思初入试院
耿南仲（宋代）

昭回云汉九天横，冠带彬彬尽俊英。
梁国有珠光照乘，赵人怀璧价连城。
道山邃处分群彦，文律持来考正声。
秋晚定知谁入彀，叔通还进鲁诸生。
重九招许真诸友登高和许韵
陈宓（宋代）

群公错落俱琼瑰，胸蟠万古高嵬崔。
红尘绝点不涴眼，更上翠壁陈尊罍。
天低举手挼斗俩，挹彼钜海倾蠡杯。
酒酣咳唾作飞雪，下视不觉苏纮垓。
须臾万象著，耿耿见中台。
苍生堕崖下，仰首歌康哉。
寒芒为一正，昌运行当开。
回光更愿亲蒿莱，山林自古多奇才。
江上
王庭圭（宋代）

沅陵春尽草萋萋，忽见扁舟系柳堤。谁寄愁心与明月，肯随君到夜郎溪。
游凝祥池同晁无咎作
孔武仲（宋代）

平时念京国，此地惬幽情。
杨柳繁无路，凫鷖远有声。
郊原斜日下，襟袂好风生。
把酒须拌醉，还家不隔城。
送萨天锡照磨赴燕南宪幕
大欣（元代）

萧寺留诗别，高怀不负公。江声元自急，山势古来雄。

下榻疏钟雨，登台落木风。重来无几日，除道避乘骢。
呈月窗兄
陈著（宋代）

颇有爱山心，山人交未深。
不知回俗驾，依旧入儒林。
乐处外何有，故书中可寻。
渔蓑归得晚，风雨伴吾吟。
次韵公择舅
黄庭坚（宋代）

昨梦黄粱半熟，立谈白璧一双。
惊鹿要须野草，鸣鸥本愿秋江。
山中送从叔简
孟郊（唐代）

莫以手中琼，言邀世上名。莫以山中迹，久向人间行。

松柏有霜操，风泉无俗声。应怜枯朽质，惊此别离情。
冲天台对月次呈高宗吕三十一
傅汝楫（明代）

登台孤笑怀良友，江月于人色转清。坐懒诗篇虚岁月，交深山水识吾生。

光垂露叶疏疏见，寒近星河曲曲明。为爱一樽长对此，风尘物色总浮名。
摸鱼儿 其一 索陈桂舫孝廉写村居图扇
周之琦（清代）

古咸平、数椽小筑，乡村风物堪溯。柳堤槐巷寻常景，幽意也传溯素。

君傥许。为点染、来青粉本瓯香谱。闲云貌取。更六枳篱边，邻翁三雨，倚杖话农圃。

郊居好，消受竹晨花午。漫嫌归计迟暮。沉吟后约从君问，画里可能同住。

清汴路。梦不到、绿榕红豆衔杯处。低回俊侣。对几摺疏筠，相思未抵，官阁剪灯语。
和红梅
释宝昙（宋代）

此花不是施朱手，醉里何妨取次开。
地近恐遭繁杏污，月明先遣暗香来。
为君绕树须千匝，老我逢春复几回。
诗到扬州定清绝，向来安得比传杯。
湘南即事
戴叔伦（唐代）

卢橘花开枫叶衰，出门何处望京师。
沅湘日夜东流去，不为愁人住少时。
梅花集句 其一九八
李龏（金朝）

画閤馀寒在，花明绮陌春。今年看花伴，东去汶阳滨。
赠侯三郎中
白居易（唐代）

老爱东都好寄身，足泉多竹少埃尘。年丰最喜唯贫客，

秋冷先埃是瘦人。幸有琴书堪作伴，苦无田宅可为邻。

洛中纵未长居得，且与苏田游过春。
题赠高闲上人
陈陶（唐代）

檐卜花间客，轩辕席上珍。笔江秋菡萏，僧国瑞麒麟。

内殿初招隐，曹溪得后尘。龙蛇惊粉署，花雨对金轮。

白马方依汉，朱星又入秦。剧谈凌凿齿，清论倒波旬。

拂石先天古，降龙旧国春。珠还合浦老，龙去玉州贫。

鸳鹭输黄绢，场坛绕白蘋.鼎湖闲入梦，金阁静通神。

海气成方丈，山泉落净巾。獮猴深爱月，鸥鸟不猜人。

拂岳萧萧竹，垂空澹澹津。汉珠难觅对，荆璞本来真。

伊傅多联壁，刘雷竞买邻。江边有国宝，时为劚星辰。
诗家
杨公远（宋代）

松下云根迂菊径，梅边竹外著茆茨。
天教管领閒风月，得句无非妙色丝。
奉寄淮西总领张少卿并呈建康留守章侍郎二首
张镃（宋代）

别来秋易过，幽桂两番开。
去岁人同赏，今宵梦自回。
飞云遥楚岫，斜照直秦淮。
地念曾游处，春行或许陪。
和刘后村梅花百咏
方蒙仲（宋代）

痴儿安得妄评弹，刚道空花用处难。
最是香能蠲客醉，更如玉可灭人瘢。
宫词 其四十五
赵佶（宋代）

高丽新贡欲还朝，再御东回一水遥。祖饯国门仍赐乐，屡传恩诏下层霄。
自和
许及之（宋代）

扰扰人生漫百营，思量蒲柳岂长青。四时代谢真邮传，百岁光长寄客亭。

眼底浮华非我有，静中真乐要人听。故吾不惜全还我，二十三前是白丁。
再至汝阴三绝
欧阳修（宋代）

十载荣华贪国宠，一生忧患损天真。
颍人莫怪归来晚，新向君前乞得身。
种谷吟
邵雍（宋代）

农家种谷时，种禾不种莠。
奈何禾未荣，而见莠先茂。
莠若不诛锄，禾亦未成就。
又况雨霈时，沾及恩一溜。
答刘长卿七里濑重送
严维（唐代）

新安非欲枉帆过，海内如君有几何。

醉里别时秋水色，老人南望一狂歌。
赠邦上人
释智圆（宋代）

深居饶野兴，门冷入杉松。
鸟外闲频往，人间事罕逢。
水轩吟片月，秋榻梦千峰。
忆得看新雪，相招静话重。
寄外
丁渥妻（清代）

沪湿香罗帕，临风不肯乾。
欲凭西去雁，寄兴薄情看。
题兴化高田院桥亭
郑良士（唐代）

到此溪亭上，浮生始觉非。野僧还惜别，游客亦忘归。

月满千岩静，风清一磬微。何时脱尘役，杖履愿相依。
题圆通院
赵蕃（宋代）

吾家旧筑炉峰宅，岂不怀归困转蓬。
奔走微官遍林谷，却寻清磬到圆通。
虞美人草
郑用渊（明代）

忆昔鸿门碎玉杯，八千兵尽楚人哀。可怜一代倾城色，别却重瞳盖世才。

祇有英魂依弱草，漫将香骨掩蒿莱。花时犹似丹砂艳，长向东风几度开。
仁老以墨梅远景见寄作此谢之二首 其一
释德洪（宋代）

荒寒扫横斜，稀疏开未遍。烟昏雨毛空，标格终微见。

吴姬风鬓乱，睡色馀妒面。谁令种性香，风味极不浅。

道人三昧力，幻出随意现。塞管玉纤寒，无劳写哀怨。
清辉殿观唐明皇山水石字歌
王琪（宋代）

皇家四叶恢圣功，天临日烛清华戎。
汉条静治洽柔教，老心稽古开神聪。
有唐英主称好文，仙毫洒落驱风云。
壮哉山水有奇字，焕乎八法存翠珉。
自从弃置咸阳道，藓驳烟滋委宫草。
天开神赞会休辰，甄收再作皇居宝。
如何沦弃三百春，迎逢睿鉴来紫宸。
奎鉤粲粲光华动，群玉森森气象新。
丹御春妍瑞霭深，文梁藻栋结芳林。
鸿翔凤翥径方丈，杯流泉湧蒙亲临。
鲰臣荣幸从金舆，鉤婉魂惊拭目初。
多惭揽笔非清藻，唯庆千龄际帝图。
述怀 其二
周淑履（清代）

孤儿髫龀年，欲令就外傅。大者陶性情，次亦理章句。

宁云致通显，不敢陨故步。尔父有残书，慰母在寒素。
西江月·沙上鸥群□戏
杨无咎（宋代）

沙上鸥群□戏，云端雁阵斜铺。

殷勤特为故人书。写尽衷肠情素。

名字纵非俦匹，夤缘自合欢娱。

尽教涂抹费工夫。到底翻成啮醋。
送致政秘丞
胡宿（宋代）

二纪青衫拂洛尘，桂香消尽故时春。径为天上乘槎客，厌作河滨托乘人。

老笔工诗殊觉丽，清谈倾座几相亲。临沧送别多瑰藻，三径归资莫叹贫。
梅 其四
韩淲（宋代）

山间梅已十分开，只欠襟怀与酒杯。细玩芳条珠错落，远迷高树雪培堆。

喧迎晓日艳争发，寒度晚风香自来。安得幽人同一醉，长吟花底重徘徊。
句
滕倪（唐代）

映水有深意，见人无惧心。（《题鹭鸶障子》。

以下并见《云溪友议》）

白发不能容相国，也同闲客满头生。
金刚随机无尽颂·如法受持分第十三
释印肃（宋代）

既剖尘中卷，三千及大千。
□□□□□，鼓众看喧天。
拂松阁
韩淲（宋代）

太白孰可作，五松自青山。关关鸟飞集，冉冉云往还。

时世有今古，客意徒悲欢。我来见令君，弦歌游其间。

醉袖舞回时，俗眼应不看。人韵乃如许，结阁横朱栏。
化胡椒
释坚璧（宋代）

异国传来种性殊，圆陀陀似蚌中珠。
不□□艳照明月，自有辛香压五湖。
谒金门
崔嫣然（明代）

风萧瑟，远听寒砧声急。应念征鸿无信息，夜凉吹玉笛。

几许红楼岑寂，梦断楚江兰泽。明月梧桐清露滴，暗蛩吟败壁。
巫山一段云 龙门川溪水，同翟老赏月
尹志平（元代）

溪水迎霜冷，山花带露鲜。良朋共赏玉蟾圆。高会兴无边。长记西湖万里。素魄澄澄一体。今宵相隔正三年。浑似梦游仙。
联缀体
韩偓（唐代）

院宇秋明日日长，社前一雁到辽阳。

陇头针线年年事，不喜寒砧捣断肠。
花村二首
华岳（宋代）

夜宿花村不见花，数间茅屋瞰溪沙。
山翁不是通名姓，几误河阳令尹家。
义虫作么二子归海州有怀
释函可（明代）

橐笔经年意未穷，芒鞋紧峭任西东。星文已见龙津合，电影终怜冀北空。

瓶贮天山山畔雪，锡飞辽海海门风。何时拥毳团圞话，坐数寒更榾柮红。
唐多令·柳絮
曹雪芹（清代）

粉堕百花洲，香残燕子楼。一团团、逐队成毬。飘泊亦如人命薄，空缱绻，说风流。
草木也知愁，韶华竟白头。叹今生、谁舍谁收！嫁与东风春不管，凭尔去，忍淹留！
题驿壁
佚名（宋代）

记得离家日，尊亲嘱咐言。
逢桥须下马，过渡莫争船。
雨宿宜防夜，难鸣更相天。
若能依此语，行路免迍邅。
来日苦短
徐庸（明代）

来日何苦短，挥戈无鲁阳。人生在世间，欢乐能几场。

昨日花始开，今朝花遽落。江河流水急，霄汉浮云薄。

叹息复叹息，哀哉复哀哉。长生岂能得，终焉归夜台。
丙子九月陈村避地三绝
舒岳祥（宋代）

盘盘幽谷造云峰，应有逃秦隐此中。
行到半山奇绝事，白鷳如练挂青松。
怀锦水居止二首
杜甫（唐代）

军旅西征僻，风尘战伐多。
犹闻蜀父老，不忘舜讴歌。
天险终难蜀，柴门岂重过？
朝朝巫峡水，远逗锦江波。

万里桥南宅，百花潭北庄。
层轩皆面水，老树饱经霜。
雪岭界天白，锦城曛日黄。
惜哉形胜地，回首一茫茫！
明妃怨
王筠（清代）

紫台风急雁声愁，去国离家不自由。独有穹庐深夜月，清光不异汉宫秋。
和张蒙山韵
释宝昙（宋代）

老觉溪深杓柄长，举头三晏目无光。
试寻西陌东阡去，却得南无北户凉。
好鸟关心浑是梦，明珠论斗不胜量。
束书莫作痴儿事，一瓣先师未了香。
祈雨茶话
唐梦赉（清代）

荷笠先传樵客知，蜗居如甑出休迟。城阴黄鸟穿林早，驴背青帘过市低。

偶尔清斋堪噀雨，无端高咏忆围棋。只愁十日淫霖苦，双蟹朋尊欲自携。
示徒
释印肃（宋代）

我有陀罗名解脱，在在处处和尘拨。
莫令拨著个风夫，何用剃头并展钵。
咦，连妻带子庞居士，
一时成佛都包括。妄心不灭祸难除，
任向祈求卜大虚。了道不消多语话，
当轩自有颗明珠。半夜三更莫费油，
澄潭捉月几时休。冬年莫惹红尘客，
家道安然体自周。寄语门徒诸弟子，
得心安乐外何求。
次韵工部兄见寄三首 其一
葛胜仲（宋代）

影落邗沟是我家，端来吴地寄生涯。蜗庐困卧身何择，蝶梦时归路不遐。

幽径任荒陶令菊，閒门聊莳邵侯瓜。西还约醉中秋月，屈指同襟尚阻赊。
昌英知县叔作岁坐上赋瓶里梅花时坐上九人七首 其六
杨万里（宋代）

雪冻霜封稍欲残，殷勤折向坐中看。绮疏深闭珠帘密，不遣花愁半点寒。
挽吕州判
成廷圭（元代）

七秩高年古亦稀，考之终命见天机。岳阳湖上神仙过，舍卫城中长者归。

门第预题新墓表，几筵犹设旧朝衣。青山埋骨知何处，落日沧江望鹤飞。
访赠龚半千 其二
汪森（清代）

似子成高隐，无惭处士名。换鹅将乞米，手写代躬耕。

迹已稀城市，交还重友生。风尘余未谢，肯许订鸥盟。
迷神引 过露筋祠，丛树荒烟，怆然成弄
冯煦（清代）

水佩风裳寒未剪，门外嫩阴笼碧。扬灵何处，湖上烟如织。

柳濛濛，斜阳卷，画旂湿。一匊蘋香采，春渡寂。废殿薜萝丛，暮云入。

太息湘灵，莫鼓钱郎瑟。灌木凄迷，残鸦泣。怒潮流恨，算千古，空午夜。

更菰芦中，疏星晚，起鱼笛。缺月堕无痕，归怨魄。曲曲奏神弦，近寒食。
送澄师还昭觉
李石（宋代）

远出蒙霜雪，重来历岁时。
赠师拄杖子，似我簸箕儿。
芳草随西度，岩花向北垂。
莫忘香一瓣，沧海白鸥期。
挽林韶州
刘克庄（宋代）

堕落红巾手，崎岖白刃间。
死难令北面，囚尚着南冠。
汉使无金赎，相如与璧还。
都将双鬓雪，换得两轮丹。
辛卯满散天基节即事六首
刘克庄（宋代）

野衲云云祝圣躬，亦拈拂子演宗风。
恨渠僻陋无闻见，不识光公与杲公。
子夜四时歌五首 其五
胡汝嘉（明代）

月照庭上雪，灿若玉玲珑。风吹雪如絮，飞入锦屏中。
次韵左举善木樨
张孝祥（宋代）

想见秋花插满头，遥怜不负此山游。一枝并与诗筒馈，气压西湖万斛秋。
客舍喜友人相访
贺兰朋吉（唐代）

荒居无四邻，谁肯访来频。古树秋中叶，他乡病里身。

雁声风送急，萤影月流新。独为成名晚，多惭见友人。
哀鸿
杨时（宋代）

哀鸿常苦饥，悲鸣垂其翼。
朔漠晓霜寒，江湖晚烟羃。
乾坤一网罟，高飞亦何益。
日暮无与群，惊风暗沙碛。
秀亭秋怀十五首 其十五
方回（元代）

老怀幸无事，何用知秋风。团团乌桕树，一叶垂殷红。

为此有所感，长吟敲虚空。城市了在目，心隔云万重。

燕席鼓吹急，游骑呵殿雄。亦各适尔适，扰扰尘堁中。

焉知天地外，有此颓然翁。
送何敬止之安庆
陈维裕（清代）

久别愁契阔，一见情转纾。如何未几月，策马复驰驱。

晓出都门道，和风吹长裾。载酒双玉壶，酌君聊踟蹰。

好鸟对离席，垂杨发清渠。把酒未成醉，却忆相交初。

癸酉岁大比，就试来于于。当时誇特达，抱负期共摅。

荆山君献璞，沧海我遗珠。彼此或阻隔，蹉跎音信疏。

君教钱塘上，巍然道自居。湖苏齐经学，河汾播名誉。

我今忝登第，乘骢长安衢。相逢话畴昔，屈指十载馀。

公邸且为乐，忽闻䧏除书。宦辙岂常聚，仕途随所如。

恪共各自勉，离别安足吁。安庆俗齐鲁，诸生器璠玙。

到时正三月，杏坛化日舒。皋比坐容与，函丈争抠趋。

师道素所讲，熟路驰轻车。长养九霄翥，变化北溟鱼。

倘因閒暇日，尺书多寄予。
次韵湖阴曲
李纲（宋代）

绣鞍玉勒黄金鞭，跃马直入无玉钱。绕营三匝人不识，天风翻动旌旗鲜。

贼臣昼寝苍黄起，梦里阳乌光照水。追风铁骑去非迟，真主那从贼中死。

宝鞭传玩日凄凄，行远不闻天马嘶。千金安用试虎口，将帅何如思鼓鞞。

西南大星寒有铓，画衣绣衮垂平章。九重宫殿锁春色，岂如万里秦城长。
念奴娇（和雪谷九日游星岩）
赵必{王象}（宋代）

一时四美，对重阳、那更无风无雨。尘世难逢开口笑，不饮黄花有语。云谷春生，星岩秋好，引领群仙去。满襟霁月，山中一洗尘雾。

濂翁旧说犹存，渊明独爱菊，风流千古。拄杖笑谈卿与我，不减晋人风度。破帽欹风，空尊眠月，也有悠然趣。秋容未老，晚香尤有佳处。
楚辞三章送郭教授趋朝
陈造（宋代）

儒之宫兮千柱眈如，峨冠绮袂兮群而趋。
食焉稻鱼兮隶焉诗兮，我侈其成兮绎其初。
诲掖之孔敏兮築兴之不徐，偾於昔焕於今兮繄百年其有待。
企三贤而相攸兮遗躅未沫，匪若人之良茂兮吾将奚赖。
芹波摇日兮槐阴转午，一尘不栖兮重廊邃宇。
执经前兮仪仪而訏訏，君颜舒舒兮而究而语。
有粹其文兮有觌其古，风舞雩兮步趋绳矩。
鄙人留眼兮夫也接前人之武，人今翩鸿兮与南翔。
云气蓬瀛兮观虚皇，膏馥沾被兮淮之乡，
君之惠兮乡之人不可忘。
孙武私印为渊如观察作 其三
顾千里（清代）

谛玩横增吊古情，乐安祖德最知兵。短衣匹马君何事，访遍巫门大冢平。
一叶落 秋忆
董元恺（清代）

一叶落。伤漂泊。寸心万里阑干角。天边望断鸿，枝头问灵鹊。

问灵鹊。几度浑如昨。
题汪水云诗卷
觉性（宋代）

细读燕云吟，静听流水琴。
神游八极高而深，龙溪玉山犹谷响，
燕歌吴咏轰雷音。人中龙，
天外鹤。挟泰山，
擘华岳。醉吟不管天地窄，
尧桀谁能分善恶。云阁麟台一笑间，
招得赤松归碧落。
菩萨蛮
辛弃疾（宋代）

功名饱听儿童说。看公两眼明如月。万里勒燕然。老人书一编。

玉阶方寸地。好趁风云会。他日赤松游。依然万户侯。
重别周尚书
庾信（南北朝）

阳关万里道，不见一人归。
惟有河边雁，秋来南向飞。
朱元晦寄诗刘贡父有风藉溪先生之意词甚妙而
胡宏（宋代）

天生风月散人间，人间不止山中好。
若也清明满怀抱，到处氛埃任除扫。
摸鱼儿·午日雨眺
纳兰性德（清代）

涨痕添、半篙柔绿，蒲梢荇叶无数。台榭空蒙烟柳暗，白鸟衔鱼欲舞。红桥路，正一派、画船萧鼓中流住。呕哑柔橹，又早拂新荷，沿堤忽转，冲破翠钱雨。
蒹葭渚，不减潇湘深处。霏霏漠漠如雾，滴成一片鲛人泪，也似汨罗投赋。愁难谱，只彩线、香菰脉脉成千古。伤心莫语，记那日旗亭，水嬉散尽，中酒阻风去。
直钩亭
陶弼（宋代）

半载持竿野水东，山翁心不类渔翁。
何须巧饵悬钩上，会使奸鳞落鼎中。
西伯道高来吕望，文宗才短失卢仝。
纵人能取鳞中意，南海波澜一夜空。
晚秋登佛川南峰怀裴例
皎然（唐代）

登岭望落日，眇然伤别魂。亭皋秋色遍，游子在荆门。

世故东西客，山空断续猿。此心谁复见，寂寞偶芳荪。
深明阁
黄庭坚（宋代）

象踏恒河彻底，日行阎浮破冥。
若问深明宗旨，风花时度窗櫺。
和弟邦佐邦达贺得节
姜特立（宋代）

平生画虎半成空，岁晚归来好事重。
屈指燎黄庆不远，金冠章绂看驼峰。
题遂宁冯迁居夫隐士画像
李新（宋代）

一年三百六十斋，一日不斋事如麻。
蒲团曲几乌藤杖，是中正如心出家。
不耽钱之庞老乐，未划草之丹乐霞。
幅巾紫裰春颜在，已见山云埋秋槎。
逢人莫问西来意，春去杜鹃啼落花。
严州名宦九首 其五 范仲淹
林光（明代）

范公昔任司谏时，岁逢蝗旱江淮饥。于时上疏遣巡视，遂命安淮公亲之。

开仓振乏患不给，折役丁口咸蠲施。条陈救弊十数事，用度不节民应疲。

忽闻郭后又遭废，上书伏阙诤非宜。朝廷遂下睦州命，十口迢递向天涯。

子陵公案久未判，天教来竖桐江碑。节高器大雨推极，无乃欲吐胸中奇。

公云重父必重母，正邦先正家为仪。糟糠之妻尚变易，贫贱之交从可知。

子陵双眼光耿耿，夫岂不解知几微。我曾吊祭陈数语，操戈敢傍公藩篱。

乌龙山色尚清绝，仰公遗迹唱诸诗。
侍读官程伯禹以赐茶寄汪敦仁
葛胜仲（宋代）

讲罢清阴转绿槐，露芽珍赐下银台。品高迥压仙人掌，味绝堪名瑞草魁。

分贶虽从稽古出，看题知自迩英来。晴窗碾试供诗社，先听声轰万壑雷。
袭前韵再简少孙四首 其三
李之仪（宋代）

子默清真本绝伦，羊昙仍是个中人。林泉不作南风竞，旗帜还中对垒新。

金矿跃垆元有艳，冰壶莹月旧无尘。何妨再葺昆阳战，寻邑师行固不贫。